પોલીસની આ કામગીરી ચાલતી હતી ત્યાં સુધી અમારાં બાળકો એક્ટિવિટીમાંથી પાછાં ફર્યાં ન હતાં. તેથી થોડી શાંતિ હતી પરંતુ હવે સફાઈનું કાર્ય અમારે માટે વધી ગયું હતું, તેથી અમે અમારા કામમાં લાગી ગયાં હતાં. તે દિવસે મોડી રાત સુધી કૅમ્પ ફાયર પાસે અમે રીંછભાઈનાં ગુણગાન ગાતાં અને રીંછ વિષેની અવનવી માહિતી મેળવી રહ્યાં હતાં ત્યારે બાળકોને અમારા રીંછ સાથેના અનુભવને મિસ કરી દીધો હોવાની લાગણી થતી હતી. કૅમ્પમાં રીંછ સાથેનો આ મારો અનુભવ રોમાંચ સાથે ડરામણો રહ્યો. કદાચ એવું પણ બન્યું હોય કે આપણે જંગલી પ્રાણીઓથી અને તેઓ આપણાંથી અજાણ્યાં હોઈ એકબીજાથી ડરતાં હોઈએ પરંતુ અમારે નસીબે રીંછ આવતાંની સાથે જ લંચ લેવામાં મગ્ન થઈ ગયું હતું તેથી અમે બચી ગયાં હતાં. આ બનાવ બાદ બીજો એક પ્રસંગ બનેલો જેમાં રીંછને ફરી નજીકથી જોવાનો મોકો મળ્યો પરંતુ એ પ્રસંગ ફરી કોઈ વાર દોહરાવીશું. આજને માટે રીંછ સાથેની આ પ્રથમ મુલાકાત જ બસ છે.